Det går fremad for Hirtshals Havn. I 2012 har havnen haft en omsætning på 62,5 millioner, og det er rekord.

Hirtshals Havn har i regnskabsåret 2012 haft en samlet omsætning på 62,4 mio. kr. Dermed sætter havnen omsætningsrekord, og slår samtidig den hidtidige rekord fra 2006 med 1,7 mio. kr. Havnen fik i 2012 et regnskabsresultat på 4,0 mio. kr. Stadig flere virksomheder etablerer sig på Hirtshals Havn, og i 2012 har blandt andet en råstofvirksomhed opstartet aktiviteter på havnen. Fiskeriaktiviteterne på Hirtshals Havn har i regnskabsåret haft en størrelse, som betyder, at værdien af den landede fisk i 2012 gør havnen til Danmarks andenstørste konsumhavn. Trafikaktiviteterne på havnen har over 2012 fremvist en positiv udvikling, og således satte havnen rekord på alle forretningssegmenterne i færgetrafikken; overførsel af lastbiler samt overførsel af personbiler og passagerer. Yderligere tangerede den samlede godstrafik over havnen i 2012 den hidtidige rekord fra 2006 på 1,5 mio. tons, og dermed fremviste godstrafikken også fremgang for fjerde år i træk. Det nyeste forretningsområde på Hirtshals Havn er offshoresektoren. Hen over sommeren 2012 havde de offshore relaterede servicevirksomheder i Hirtshals den anden borerig til renovering og levetidsforlængelse i havnen.